Min willig dienst allezit bevor, besûnder lieben guͦten frûnde. Ich hab
ûwer lieb und guͦt frûntschafft vormaln geschrieben von wegen Peters
Schröters, des minen, antreffende Cleuwin Rorbach, den ûweren, der den
minen als ein vogt siner tochter, die doch nit ûwer hindersess noch
ûwer burgerin und nit bÿ ûch erborn ist, uff gemein tag beruefft,
da der ûwer dhein urtel recht noch sach uff dem tag nit behept haͤt
sûnder der min, das an im selbs also war ist. Nu ist wol gewonheit,
das uff semlichn̄ tagen ein ieglich parthye einen bûrgen und
troͤster geben muͦss, welicher unden lig, den kosten abzetragen. Also
hat der ûwer des minen bûrgern angriffen und inn gemant, sin
pfandt, nâmlich ein ross, uff nehst samstag in ûwer statt zuͦ stellen,
dasa mich gar froͤmd und unbillich nimpt an den ûwren, won er doch
nûtzit mit urtel uff dem tag behept hett sunder der min. Da
ist min frûntlich bitt und ernstlich begeren, ir wellint den ûwren
darzû halten und wisen, das er des minen bûrgen pfand lidig
lasse, als nach gestalt der sach billich beschicht. Hät dann der ûwer
an den minen ûtzit zuͦ sprechen und inn ansprach nit erlassen mag,
will ich im den minen von stûnd an und uff ein tag zuo recht
halten und waz er im zetünd ist mit recht, sol im billich werden
und vollangen und darinne gan, das recht ist, dan̄ das es
anders gangen sig. Dann also we' mir leit, ûch zuͦ schribe und
tünd harinne ûwern ernst und inmässen, das der min noch sin bûrg
nit geschadigott werde, als ich das zetûnd uwer besunder liebe
und guot frûntschafft, sunder zwifelen wol getrûwen, wo ich daz umb uch
und umb die ûwren v'dienen kann, will ich gern tuͦn und willig funden
werden. Ûwer v'schriben antwûrt bÿ disem botten. Dat uff fritag
nach Lucie anno etc LXIIJ°.
Heinrich von Buobenberg, Ritt'
h'r zuͦ Spietz